Diari Oficial de la Generalitat Valenciana


Sumari del DOGV 8229, del 07-02-2018 (2018/1094)

DECRET 9/2018, de 2 de febrer, del Consell, pel qual es regulen les competències sancionadores en matèria de benestar animal.
-----------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2018/02/02/9/dof/vci/html**

### Dades del document

Número de DOGV
:   8229

Data del DOGV
:   07-02-2018

Secció del DOGV
:   I. DISPOSICIONS GENERALS

Número del document
:   2018/1094


Data del document
:   02-02-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Decret

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació
    * benestar dels animals

DECRET 9/2018, de 2 de febrer, del Consell, pel qual es regulen les competències sancionadores en matèria de benestar animal. [2018/1094]  
PREÀMBUL  
  
La Unió Europea estableix de forma taxativa l'obligació de regular el règim sancionador corresponent en cas d'incompliment de la normativa de benestar animal i es pot citar a aquests efectes l'article 55 del Reglament (CE) núm. 882/2004, del Parlament Europeu i del Consell, de 29 d'abril de 2004, sobre els controls oficials efectuats per a garantir la verificació del compliment de la legislació en matèria de pinsos i aliments i la normativa sobre salut animal i benestar animal. Més recentment l'article 25 del Reglament (CE) núm. 1/2005, del Consell, de 22 de desembre de 2004, relatiu a la protecció dels animals durant el transport i operacions connexes, pel qual es modifiquen les directives 64/432/CEE i 93/119/CE i el Reglament (CE) núm. 1255/1997, que deroga la Directiva 91/628/CEE del Consell, de 19 de novembre de 1991.  
  
La Llei 6/2003, de 4 de març, de la Generalitat, de ramaderia de la Comunitat Valenciana regula l'activitat ramadera en la seua vessant productiva i exigeix establir les seues condicions tècniques, garantint el benestar dels animals. En els articles 44 i 45 arrepleguen respectivament les condicions de benestar de les explotacions i en el transport, i és el títol IX el que estableix el règim sancionador i on es tipifiquen les infraccions.  
Amb la publicació de la Llei 32/2007, de 7 de novembre, per a l'atenció dels animals, en l'explotació, el transport, l'experimentació i el sacrifici, s'estableixen les bases d'un règim de protecció animal i d'infraccions i sancions a escala estatal per a garantir el compliment de les normes sobre protecció dels animals en l'explotació, el transport, l'experimentació i el sacrifici i, a més, se n'amplien les diferents infraccions. Es regula així, també, la potestat sancionadora de l'Administració General d'Estat pel que fa a la protecció dels animals exportats o importats des dels estats no membres de la Unió Europea o cap als estats no membres de la Unió Europea i als procediments amb animals de laboratori que siguen de la seua competència. Així mateix, en l'article 19 estableix que l'exercici de la potestat sancionadora en aplicació d'aquesta llei correspondrà als òrgans competents de les comunitats autònomes o de les ciutats de Ceuta i Melilla i a l'Administració General de l'Estat, en l'àmbit de les seues competències respectives.  
La competència en virtut de la qual es dicta aquesta norma està determinada per l'exercici de l'atribució que l'article 49.3.3a de l'Estatut d'Autonomia de la Comunitat Valenciana atribueix a la Generalitat Valenciana en matèria d'agricultura, reforma i desenvolupament agrari i ramaderia sense perjuí de la competència exclusiva que l'Estat té per a la fixació de les bases i la coordinació general de la sanitat, en virtut de l'article 149.1.16a de la Constitució Espanyola.  
Per tot això, encara que aquesta norma no es va incloure en les previsions del Pla Normatiu de la Generalitat per a 2017, la seua aprovació resulta necessària com a norma reglamentària que es limita a determinar quin és l'òrgan competent per a l'exercici de la potestat sancionadora en matèria de benestar animal, ramaderia i experimentació animal.  
En la tramitació d'aquesta norma s'ha respectat el compliment dels principis de bona regulació a què es refereix l'article 129 de la Llei 39/2015, d'1 d'octubre, del procediment administratiu comú de les administracions públiques.  
Per això, en virtut del que disposen els articles 18.f, 28.c i 43 de la Llei 5/1983, de 30 de desembre, de la Generalitat, del Consell, conforme el Consell Jurídic Consultiu de la Comunitat Valenciana, i a proposta de la consellera d'Agricultura, Medi Ambient, Canvi Climàtic i Desenvolupament Rural, el Consell, prèvia deliberació, en la reunió del 2 de febrer de 2018,  
  
  
DECRETE  
  
Article 1. Objecte i àmbit d'aplicació  
Aquest decret té per objecte l'atribució de l'exercici de la potestat sancionadora i les mesures provisionals en matèria de benestar animal d'acord a les normes bàsiques en l'explotació, el transport i el sacrifici en la ramaderia i en l'experimentació animal en l'àmbit de la Comunitat Valenciana.  
  
Article 2. Potestat sancionadora en matèria de benestar animal d'acord amb les normes bàsiques en l'explotació, el transport i el sacrifici en la ramaderia i en l'experimentació animal  
1. L'exercici de la potestat sancionadora en matèria de benestar animal, d'acord amb les normes bàsiques en l'explotació, el transport i el sacrifici en la ramaderia i en l'experimentació animal, queda atribuït als òrgans següents:  
a) Correspon a la direcció general competent en matèria de benestar animal, la imposició de sancions per infraccions qualificades de lleus i greus.  
b) Correspon a la secretaria autonòmica competent en matèria de benestar animal, la imposició de sancions per infraccions qualificades de molt greus.  
2. L'acord d'iniciació i la instrucció dels expedients sancionadors i l'adopció de mesures provisionals en matèria de benestar animal, d'acord amb les normes bàsiques en explotació, transport i sacrifici en la ramaderia i en l'experimentació animal, correspon al cap dels serveis territorials de la conselleria competent en matèria de producció agrària, segons l'àmbit territorial provincial de comissió de la infracció.  
  
  
Article 3. Infraccions i sancions  
Totes les infraccions en matèria de benestar animal tipificades en la Llei 32/2007, de 7 de novembre, per a l'atenció dels animals, en l'explotació, el transport, l'experimentació i el sacrifici, i Llei 8/2003, de 24 d'abril, de sanitat animal, subsumiran aquelles previstes en la Llei 6/2003, de 4 de març, de la Generalitat, de ramaderia, de la Comunitat Valenciana i qualsevol altra normativa en vigor, quan la conducta tipificada en aquesta regulació s'inserisca completament en el contingut infractor del règim sancionador de la normativa estatal de caràcter bàsic, la qual cosa també comportarà l'aplicació de les sancions principals o accessòries que corresponguen i la seua graduació seguint els criteris específicament previstos en la regulació estatal prevalent.  
  
  
DISPOSICIÓ ADDICIONAL  
  
Única. Incidència pressupostària  
El compliment i desenvolupament d'aquest decret no podrà tindre cap incidència en la dotació dels capítols de despesa assignats a la Conselleria d'Agricultura, Medi Ambient, Canvi Climàtic i Desenvolupament Rural en la data de la publicació d'aquest decret i, en tot cas, hauran de ser atès amb els mitjans personals i materials de l'esmentada conselleria.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 2 de febrer de 2018  
  
El president de la Generalitat,  
XIMO PUIG I FERRER  
  
La consellera d'Agricultura, Medi Ambient,  
Canvi Climàtic i Desenvolupament Rural,  
ELENA CEBRIÁN CALVO


Còpia Permalink ELI